**Κρέμες**

Οι κρέμες είναι προϊόντα περιποίησης του δέρματος. Η τιμή ιξώδους τους είναι τέτοια ώστε να μην είναι ρευστά σε θερμοκρασία περιβάλλοντος. Είναι γαλακτώματα τύπου λ/ν ή ν/λ. Συχνά έχουν μορφή πηκτής είναι δηλαδή μη γαλακτωματοποιημένα σκευάσματα.

**Ταξινόμηση**

Μπορούν να ταξινομηθούν:

**Α. με βάση τον τύπο του δέρματος**

Για λιπαρά δέρματα

Για κανονικά δέρματα

Για ξηρά δέρματα

Για μικτά δέρματα

Για ευαίσθητα δέρματα κλπ

**Β. με βάση τη δράση τους στο δέρμα**

Κρέμες καθαρισμού και ψυχρές κρέμες

Κρέμες νύκτας και μασάζ

Κρέμες ημέρας και εξαφανιζόμενες

Κρέμες χεριών και σώματος

Κρέμες για όλες τις χρήσεις

**Γ. με βάση τις δραστικές ουσίες που περιέχουν**

Πρωτεϊνούχες

Βιταμινούχες

Με οξέα φρούτων (Α.Η.Α) κλπ

**Κρέμες καθαρισμού**

Για τη διατήρηση της επιδερμίδας σε υγιή κατάσταση είναι απαραίτητος ο καλός καθαρισμός από σμήγμα, ιδρώτα, νεκρά κερατινοκύτταρα, σκόνη, μακιγιάζ.

Οι ρύποι μπορεί να είναι υδρόφιλοι ή λιπόφιλοι

Το νερό μπορεί να απομακρύνει μόνο τους ρύπους που μπορεί να διαλύσει, δηλαδή τους υδρόφιλους. Άρα οι λιπόφιλοι ρύποι δεν μπορούν να απομακρυνθούν.

Οι σάπωνες μπορούν να απομακρύνουν και τους δύο τύπους ρύπων, όμως έχουν το μειονέκτημα ότι επηρεάζουν τον υδρολιπιδικό μανδύα με αποτέλεσμα την ξήρανση της επιδερμίδας.

Οι κρέμες καθαρισμού απομακρύνουν και τα δύο είδη ρύπων:

Διαλύουν ή γαλακτωματοποιούν τους υδατοδιαλυτούς ρύπους στην υδατική φάση

Διαλύουν ή γαλακτωματοποιούν τους λιποδιαλυτούς ρύπους στη λιπαρή φάση

Επειδή περιέχουν λιπαρά συστατικά δεν ξηραίνουν την επιδερμίδα.

Μπορεί να είναι γαλακτώματα λ/ν ή ν/λ. Ακόμα και ως γαλακτώματα λ/ν περιέχουν αρκετά υψηλά ποσοστά λιπαρών συστατικών.

**Ψυχρές κρέμες**

Αποτελούν πολύ παλιά κατηγορία κρεμών ν/λ. Τα συστατικά ήταν κερί μέλισσας, αμυγδαλέλαιο ή ελαιόλαδο και νερό. Το παραγόμενο γαλάκτωμα είναι ασταθές. Διασπάται εύκολα με την εφαρμογή στο δέρμα και το νερό που αποχωρίζεται δρα ψυκτικά. Σήμερα αυτές οι κρέμες δεν παράγονται με αυτό τον τρόπο. Συνήθως προστίθεται βόρακας, ο οποίος αντιδρά με τα ελεύθερα λιπαρά οξέα του κεριού μέλισσας παράγοντας σάπωνες που δρουν ως γαλακτωματοποιητές, οπότε το γαλάκτωμα σταθεροποιείται.

Ακόμα, σήμερα, αντί για κερί μέλισσας χρησιμοποιούνται άλλοι κηροί (πχ κήτειον στέαρ, spermaceti, candelilla κλπ) και άλλα έλαια.

Οι ψυχρές κρέμες απλώνονται εύκολα, μαλακώνουν και αφήνουν λεπτό και συνεχές φιλμ στο δέρμα και έχουν επίσης καθαριστική ιδιότητα

**Όξινες κρέμες καθαρισμού**

Περιέχουν όξινες ουσίες (κιτρικό οξύ, γαλακτικό οξύ, χυμός λεμονιού κλπ). Το PH τους είναι 4,5-6 όπως της επιδερμίδας. Σκοπός της χρήσης τους είναι ο καθαρισμός και η διατήρηση του PH της επιδερμίδας στα φυσιολογικά όρια

**Αντισηπτικές κρέμες καθαρισμού**

Περιέχουν ουσίες με αντισηπτική δράση (πχ τεταρτοταγή άλατα του αμμωνίου, διάφορα αιθέρια έλαια, υπεροξείδιο του υδρογόνου κλπ) και ο σκοπός εφαρμογής τους είναι ο καθαρισμός δέρματος ταυτόχρονη αντισηψία. Συχνά χρησιμοποιούνται σε επιδερμίδες με ακμή.

**Κρέμες καθαρισμού που απομακρύνονται με νερό**

Μπορεί να είναι **άνυδρες** ή **ένυδρες**. Το κύριο χαρακτηριστικό τους είναι η εύκολη απομάκρυνση με πλύσιμο.

Οι **άνυδρες** περιέχουν **λιπαρές ουσίες και γαλακτωματοποιητές** και δεν περιέχουν καθόλου νερό. Διαβρέχεται το δέρμα με νερό, εφαρμόζεται η κρέμα και σχηματίζεται γαλάκτωμα το οποίο απομακρύνει τους ρύπους.

Οι **ένυδρες** είναι γαλακτώματα λ/ν και περιέχουν επιφανειοδραστικές ουσίες με απορρυπαντικές ιδιότητες. Απομακρύνονται με έκπλυση με νερό

**Κρέμες νύκτας**

Επειδή οι ανάγκες του δέρματος κατά τη διάρκεια της νύκτας είναι αυξημένες, οι κρέμες αυτές έχουν αρκετά υψηλά ποσοστά λιπαρών συστατικών. Παλιότερα ήταν γαλακτώματα ν/λ. Σήμερα υπάρχουν κρέμες νύκτας ν/λ αλλά και λ/ν. Θα πρέπει να εφαρμόζονται εύκολα και να μην απομακρύνονται εύκολα ώστε να μπορούν να παραμείνουν στο δέρμα για αρκετές ώρες. Ο λόγος της υψηλής περιεκτικότητας σε λιπαρές ουσίες είναι ο περιορισμός της απώλειας νερού.

**Κρέμες μασάζ**

Συχνά οι κρέμες νύκτας εφαρμόζονται με μασάζ καθώς έχουν υψηλά ποσοστά λιπαρών ουσιών, ιδίως όταν αυτές είναι γαλακτώματα ν/λ. Με το μασάζ τονώνεται η κυκλοφορία του αίματος, απομακρύνονται έτσι τα νεκρά κύτταρα και η επιδερμίδα ανανεώνεται

**Κρέμες ημέρας**

Χρησιμοποιούνται στη διάρκεια της ημέρας σε καθαρό δέρμα.

Μπορεί να είναι:

**Εξαφανιζόμενες (vanishing)**

**Κρέμες βάσης μακιγιάζ (make-up base creams)**

Το κύριο χαρακτηριστικό των **εξαφανιζόμενων κρεμών** είναι ότι απορροφούνται γρήγορα αφήνοντας ένα σχεδόν αόρατο φιλμ στην επιδερμίδα. Συνήθως είναι γαλακτώματα λ/ν με χαμηλά ποσοστά λιπαρών συστατικών και πολλές ενυδατικές ουσίες στην υδατική φάση προκειμένου να ενισχυθεί ο NMF. Οι γαλακτωματοποιητές τους είναι σάπωνες ή μη ιονικές ή ανιονικές επιφανειοδραστικές ουσίες ή συνδυασμός αυτών. Η λιπαρή φάση αποτελείται από φυτικά ή/και ζωικά λιπαρά, λιπαρές αλκοόλες, εστέρες ενώ η υδατική φάση μπορεί να περιέχει διυγραντικές ουσίες, αντιηλιακές ουσίες, ουσίες NMF, αντιοξειδωτικά κλπ

**Κρέμες βάσης μακιγιάζ (make-up base creams)**

Χρησιμοποιούνται πριν από την εφαρμογή προϊόντων μακιγιάζ. Βοηθούν στην προσκόλληση και συγκράτηση του μακιγιάζ αλλά και προστατεύουν από τις έντονες καταπονήσεις που υφίστανται το δέρμα πχ των ηθοποιών. Χρησιμοποιούνται για να καλύψουν ατέλειες αλλά και να δημιουργήσουν ψευδαισθήσεις

Μπορεί να είναι άχρωμα ή έγχρωμα γαλακτώματα λ/ν ή ν/λ, άνυδρες ή ένυδρες ή υγρές κρέμες. Τα χρώματα που χρησιμοποιούνται είναι οξείδιο του ψευδαργύρου, οξείδιο του τιτανίου, οξείδιο του σιδήρου κ.ά

**Κρέμες χεριών και σώματος**

Τα χέρια καταπονούνται περισσότερο από όλα τα σημεία του σώματος καθημερινά. Η επιδερμίδα των χεριών υφίσταται ξηρότητα και αφυδάτωση πολύ συχνά λόγω καιρικών συνθηκών (αέρας, ξηρασία, UV ακτινοβολία), χρήσης απορρυπαντικών, διαλυτών, μηχανικών καταπονήσεων (τεχνικοί), χρήσης ιατρικών γαντιών κλπ

Το αποτέλεσμα είναι εκτράχυνση, ξηρότητα, σχισμές που συχνά συνοδεύονται από αίσθημα ερεθισμού και πόνου.

Οι κρέμες χεριών περιέχουν ενυδατικές και μαλακτικές ουσίες, ουσίες που παρεμποδίζουν την απώλεια νερού και την επίδραση των εξωτερικών παραγόντων, αναπλαστικές ουσίες (πχ αλλαντοϊνη) . Μπορεί να είναι γαλακτώματα λ/ν οπότε είναι λεπτόρρευστες ή ν/λ οπότε είναι πιο παχύρρευστες.

Σε οποιαδήποτε μορφή και αν είναι, υπάρχουν ορισμένες ιδιότητες που θα πρέπει να έχουν:

Να αφήνουν λεπτό στρώμα που προστατεύει την επιδερμίδα

Να απορροφούνται γρήγορα

Να απλώνονται εύκολα

Να μαλακώνουν